Paco Sastre és, de formació acadèmica, Farmacèutic i Enginyer químic. És una persona amb una llarga trajectòria de lluita contra les agressions al medi ambient comarcal. Fou membre fundador del Grup d’Estudis Mediambientals de la Safor (GEMAS), i també del Centre Excursionista de Ròtova el 1982, una entitat modèlica no tan sols en el món excursionista sinó també pel que fa a les activitats de divulgació i defensa de la natura. A banda de comprar terrenys d’alt valor ecològic com el barranc de les Galeríes, una de les primeres actuacions d’aquest Centre excursionista fou iniciar, amb la col·laboració d’altres rotovins igualment convençuts, una campanya en defensa de les aus rapinyaires que intentava protegir particularment una parella d’àguiles de panxa blanca que nidificaven al terme de Ròtova i que estaven amenaçades pels colombaires de la Vall del Vernissa. Aquesta campanya tingué un gran ressò en la Safor perquè utilitzà no tan sols diferents mitjans de comunicació sinó també, i de forma novadora, elements de marketing com samarretes i pegatines que tingueren una gran acollida i ajudaren a ampliar el missatge. Afortunadament, aquestes àguiles, 30 anys desprès, segueixen nidificant al mateix lloc.